פירוט המוצרים שבתמונה: שורה ראשונה, מימין לשמאל - סרום משקם, קרם לחות לפנים עם מסנן קרינה, קרם שיקום לשיער, תכשיר לגוף בהתזה, בושם לקיץ בריח פירות. שורה שנייה, משמאל לימין - שפתון עם גלוס בריח תות, לק בצבע בורדו-כהה, ליפסטיק, קונסילר, צללית בסטיק, ערכת צלליות ומסקרה.
מסקרה של לוריאל פריז ( Telescopic) - עלתה לי 40 ש"ח באיזה מבצע בסופר-פארם. היא טובה למי שרוצה מברשת קטנה שמפרידה כל ריס. הרעיון שלה הוא לא לעשות ריסים דרמטיים ועבים אלא פשוט להפריד את הריסים. למי שיש ריסים ארוכים, כמוני, בהחלט מסקרה מספקת. אני אישית לא אוהבת את המסקרות הדרמטיות האלה, וקרה לי לא פעם שקניתי מסקרה שהבטיחה הרבה והשאירה את הריסים שלי עם גושים נוראים, אז ברגע שמצאתי את המסקרה הזו, אני לא מחפשת יותר.
סרום משקם לשיער של ג'ון פרידה (Frizz Ease) - את תכשיר-הפלא הזה מצאתי בין הסרטונים השונים ביוטיוב. חיפשתי סרום שישמור על השיער שלי (בעיקר על הקצוות) כשאני מחליטה להחליק אותו עם המחליק הקרמי (יש לי כבר כמה שנים את המחליק הקרמי של בייביליס, עוד קנייה נפלאה שעשיתי לפני כמה שנים). ראיתי כמה סרטונים (מגוחכים להפליא) על בנות-עשרה אמריקאיות שמדגימות איך להחליק את השיער (היתה שם אחת שכמעט שרפה את השיער בגלל שימוש לקוי במכשיר).
בנות, מחליק שיער הוא לא מברשת! לא להעביר אותו לאט לאורך השיער... ככה תגרמו לשיער שלכן להישרף! בשביל להשיג תוצאות טובות, שימו טיפה או שתיים של הסרום, תעבירו את המחליק מהר-מהר במשך כמה פעמים על כל קבוצת שיער, וזהו.אם אתן רוצות לשמור על שיער בריא, תשתדלו לא להתפרע עם המחליקים האלה. שיער שרוף הוא צרה-צרורה ולרוב בלתי-הפיך. תעשו לעצמכן טובה ותשתמשו במחליקים למיניהם באופן מבוקר.
בלי שום קשר להחלקות או לא, הסרום הזה הוא בעיני פריט חובה לכל בנות ישראל שחשוב להן לשמור על שיער מטופח גם בחודשי הקיץ. בין אם אתן מאלה שמשתזפות בים, בין אם אתן מאלה שכל היום בדרכים, מסתובבות על המדרכות הלוהטות וסופגות בלית-ברירה את קרינת השמש הנוראה של חודשי הקיץ. הסרום הזה אולי לא יגן על העור שלכן (אבל תכשירים אחרים בהחלט כן!) אבל הוא יציל את שיערך ממוות בייסורים. שימו טיפה אחת על כל הראש לפני שאתן יוצאות, שימו עוד טיפה לקצוות וזהו אתן מוכנות לצאת!
התכשיר הזה עלה לי 120 ש"ח ושווה הרבה יותר, ועכשיו הוא במבצע של 1+1, אז באמת שווה. תכשיר נוסף של ג'ון פרידה, מאותה סדרה (שמוקדשת כולה לשיקום השיער מנזקי השמש או ממכשירי החלקה למיניהם) הוא 'הנשק הסודי' - מדובר בקרם מצוין שמורחים לאחר ההחלקה או לאחר סירוק השיער. מירחו לאחר הסירוק כמות נדיבה על השיער, ובעיקר על הקצוות. אני לרוב אוספת את השיער לאחר מכן, ונותנת לקרם לחדור לתוך השיער. התוצאה היא שיער מבריק ונעים. ויותר חשוב- הוא מסתדר כל-כך טוב, שאת לא צריכה להתעסק איתו יותר.
קרם פנים עם מקדם הגנה של גרנייה - כתבתי על הקרם הזה כבר כמה פעמים, אבל עדיין בחרתי לנכון לשים אותו גם ברשימת הרכישות הטובות של השנה. אני אוהבת אותו קודם כל בגלל הריח. הוא מזכיר לי ריח מתוק של קיץ, של ים, של חופש. דבר שני, הוא עדין, לא דביק, לא מרגיש כבד על הפנים, נספג מהר על העור. והדבר האחרון - הוא באמת מגן על עור הפנים מהשמש הנוראית הזו.
יש כאלה שאוהבות להיות שזופות, אני לא. חשוב לי לשמור על הפנים, על הגוף, על השפתיים ועל השיער מכל הנזקים שמשאיר אחריו הקיץ. מכירים את הסלוגן הזה, 'כי לגוף אין חלקי-חילוף'? בדיוק אותו הדבר. בעיני זה מצער לראות את בנות ה-60 עם העור השחום והמקומט והשיער השרוף והשפתיים הסדוקות ולדעת בדיוק מאיפה הן קיבלו את זה... חבל. אם אתן כמוני, אז אל תתנו לתכשיר הזה לצאת מהתיק שלכן. הקיץ כבר פה, והוא עתיד להיות החבר הכי טוב שלכן. תדאגו לשטוף את הפנים היטב לפני כן, ולמרוח גם בצוואר. מומלץ לא לקפח את יתר החלקים בגוף, ובשביל זה יש תרסיסים קטנים ומצוינים (פירסמתי אחד מהם באחד הפוסטים הקודמים) שאפשר לזרוק בתיק ולרסס מדי פעם.
בודי מיסט בריח דובדבן של ללין - הוא מרוכז מאוד, אבל משתלב היטב על הגוף לאחר מקלחת. אני אוהבת את הריח החזק שלו בעיקר בגלל המתיקות שלו. הוא נעים על הגוף ונספג ממש מהר, והוא נשאר על הגוף זמן רב. אני לא יודעת כמה הוא עלה כי קיבלתי אותו במתנה מבן-זוגי, אבל הייתי משלמת עליו מחיר מלא. יש כאלה שלא אוהבות ריחות מרוכזים, במקרה הספציפי הזה אני מאוד בעד. מה גם, שהוא נשאר זמן רב על הגוף. אני לא לוקחת אותו איתי בתיק (אני משתמשת בתכשיר נפלא אחר, שלא רכשתי השנה - ורק בגלל זה הוא לא מופיע ברשימה הזו - והוא הספריי של ויקטוריה'ס סיקרט שקיבלתי במתנה מחברה, והוא בערך הדבר הכי נפלא שיש לי בתיק. שתי התזות, ואת כמו חדשה. אכתוב על מוצרים נוספים שיש לי מויקטוריה המופלאה והסוד שלה בפוסט אחר).
לק מספר 358 של ג'ייד - יש לי מאתיים לקים בערך ולא יקרה מצב שלא תראו אותי הולכת בלי לק על הציפורניים, אבל מכל הלקים, זה הלק שאני הכי אוהבת, ולרוב תראו אותי איתו. הוא בצבע בורדו חם, הוא הופך כל יד לעדינה ונשית, לוקח לו שנה עד שהוא מתקלף, והסגירה שלו כל-כך הרמטית, שאני פשוט דוחפת אותו לתיק ומורחת אותו באוטובוס. רשום עליו 50 ש"ח, אני קניתי אותו בעשרה שקלים באיזה מבצע. הייתי משלמת עליו גם מחיר מלא.
ליפסטיק של מייבלין ניו-יורק מהסדרה Color Sensational - כתבתי על הליפסטיקים של מייבלין כל-כך הרבה פעמים שבטח נמאס לכן לשמוע עליהם שוב. אבל מה אני יכולה לעשות, אני פשוט מאוהבת בהם! לאט לאט אני אוספת לעצמי את כל הסדרה, יש לי (עד לעת כתיבת שורות אלו) שמונה ליפסטיקים מהסדרה, ואני אוהבת כל-אחד ואחד מהם.
לקיץ אני ממליצה בחום את מספר 422 שהוא בצבע קורל ולהמשך חייכן אני ממליצה לכן לרכוש לא אחד, אלא כמה מהמספר 162, Feel Pink - הוא הליפסטיק הכי טוב שאי-פעם היה לי (ותאמינו לי, היו לי המון. אני אוהבת לאפר את השפתיים כמעט כמו שאני אוהבת לאפר את העיניים בסגנון מעושן...). הוא נעים למגע, רך, נמרח היטב ולא יורד מהר. כל כמה שעות אני מחדשת אותו, אבל לא היו שמים לב אם לא הייתי. הוא נראה לעין אבל מתמזג היטב עם איפור דרמטי שבו אני אוהבת לאפר את העיניים אז הצבע הזה מושלם לקומבינציה הזו.
תעשו לעצמכן טובה, הליפסטיק הזה במבצע של 1+1 עכשיו, לכו תקנו אותו. הוא ללא ספק יהיה הרכישה הטובה שלכן השנה. מי שרוצה גוון אחד יותר ורוד, יכולה ללכת על מספר 160 (יש לי גם אותו) שנקרא Cosmo Pink והוא טיפה יותר ורוד. אין הבדלים משמעותיים, אבל במבצע כזה אתן יכולות להרשות לעצמכן לקנות את שניהם... אם חשקתן בשפתיים יותר דרמטיות, יש את גווני החציל (315, 338, 330) ויש את 530, שהוא בצבע אדום בוהק וסקסי בטירוף. אל תשכחו שכשאתן מאפרות בדרמטיות את השפתיים, להשאיר את העיניים 'נקיות'- מסקרה, אולי עפרון שחור בחלק התחתון של העין וזהו. אל תעשו את הטעות של מארי-קייט שפישלה בגדול ובאה מאופרת בכבדות גם בעיניים וגם בשפתיים ובכך יצרה לעצמה מראה ליצני ומגוחך.
קונסילר שרכשתי אצל ירין שחף - אני אישית נגד כל המייק-אפים למיניהם, אבל קונסילר לפעמים מציל אותי מהאמת: ששוב ישנתי רק שלוש שעות... אני ממליצה להשתמש באצבע ולא בספוג, זה נספג טוב יותר ככה. שימו מעט, ותדאגו שהמריחה תהיה אחידה, כדי שלא יהיו הבדלי גוונים בין האזורים השונים. אני אישית שמה ממש קצת, אני לא אוהבת לשים תכשירי-כיסוי לפנים.
ממליצה לכן לשים את הקונסילר לאחר שטיפת פנים עם סבון ומריחה של קרם מרגיע לפנים. תחכו קצת שהקרם יספג ואז שימו את הקונסילר. ככה הוא לא יבוא במגע ישירות עם העור (עד כמה שזה אפשרי...) אבל עדיין יכסה את החלקים הכהים מסביב לעיניים. אני לא זוכרת כמה הוא עלה לי, אבל הוא היה די יקר, בערך 70-90 שקל. אז לא התמצאתי במוצרי איפור כמו היום, יכול להיות שהייתי משתמשת בתכשיר של חברה אחרת, זולה יותר אך עדיין איכותית. אין סיבה באמת לשלם הרבה על מוצרי איפור, אלא אם אתן יודעות שהתכשירים הללו באמת שווים את הכסף. הפריט הבא הוא דוגמה נפלאה לכך.
צללית בסטיק של מאק- M.A.C Slick Black Greasepaint Stick- הרכישה החדשה שלי (מהיום! רחמים על איתי שהיה צריך להסתובב עם שקית של מ.א.ק ברחבי עזריאלי... אבל מה אפשר לעשות כשמדובר בפריט האחרון מהסדרה המוגבלת והמופלאה הזו. מדובר בצללית מרוכזת בצבע שחור בתוך סטיק, והיתרונות של התכשיר הזה הם רבים- דבר ראשון, צללית בסטיק- הרבה זמן חיפשתי משהו איכותי. אני אוהבת את המראה המעושן, אבל שונאת להסתובב עם צלליות אבקה בתיק (כבר קרה לי שצללית שלמה נשפכה לי בתיק... לא משנה איך מסתכלים על זה, זה רע) היתרון השני הוא היכולת של הסטיק לטישטוש מושלם שנותן את המראה המעושן שכולן חושקות בו.
ניתן לשלב את הצללית עם צללית סגולה כהה, זה יוצא מדהים. מה שחשוב לדעת לגבי התכשיר הזה הוא שבשניה שמורחים אותו חייבים לטשטש, אחרת הוא מתקבע על העין ואחרי כמה דקות כבר לא ניתן לטשטש אותו בשביל המראה המעושן. מלבד המינוס הזה (שחייבים למהר איתו ולעשות במהירות וביסודיות) היתרונות שלו בהחלט עולים על כל החסרונות האפשריים - הוא נעים ולא כבד, הוא מתמזג נפלא עם כשמערבבים אותו עם צלליות כהות כמו אפור, ירוק או סגול; הטשטוש שלו הוא לא פחות ממושלם, חסר-רבב; ועוד כמה פרטים טכניים- הוא חסין-מים ובעל עמידות גבוהה. ניתן להשתמש בו גם כאיילנר, גם כצללית-קיבוע וגם בשביל המראה המעושן. תוסיפו לו עיפרון שחור מתחת לעין ומסקרה ואתן לחלוטין מסודרות. ככל שתתרגלו את הסגנון הזה, הזמן שיקח לכן להתאפר בבוקר יצטמצם פלאים. לי לוקח 5 דקות בהגזמה ליצור את המראה הזה, וזה רק בגלל ניסוי וטעייה של שנים. פריט חובה למי שאוהבת את המראה הזה. כי מליוני אמריקאיות לא טועות.
בושם (לקיץ בריח פירות) של קליניק- Clinique happy in bloom- קניתי אותו לאחר שניסיתי אותו באחד מהפארמים והוא נשאר מתוק ואוורירי גם בערב. אני אוהבת ריחות מתוקים ועדינים, וזו הבשורה מבחינתי לקיץ. הוא עדין, נעים על הגוף, נשאר זמן רב, והאריזה שלו קטנה וקומפקטית, אז אפשר לקחת אותו איתכן אם אתן לא יכולות בלי בושם בתיק.
הפריט האחרון ברשימה - הערכה של ללין למראה מעושן- בהחלט שחקן חיזוק לתכשירים הקודמים (ובמיוחד לסטיק של מאק). יש בערכה 6 צלליות בגווני אפור ושחור, ומברשות קטנות למריחה ומראה קטנה. זו הערכה הטובה ביותר שראיתי עד כה. למה? יש בה הכל- את כל הגוונים המעושנים האלה שאני אוהבת כל-כך, יש מברשות קטנות אך נוחות, יש מראה, יש מגנט שסוגר את הערכה ומונע מהצלליות להישפך, והערכה עצמה קלה לנשיאה בתיק, לא שוקלת כמעט, ומאוד נוחה לשימוש. גם המחיר נפלא. היא עלתה לי משהו כמו 60-70 שקל והיא שווה הרבה הרבה יותר.
הערכה באה בכמה גוונים. אני ממליצה על הגוונים האלה לכל מי שחושקת במראה המעושן המדובר. אין כמו Smokey Eyes ושפתיים בגוון Nude לסדר את ההופעה בין-רגע. מה שבאמת עושה את כל ההשקעה לשווה הוא שזה מחמיא לכל אחת, זה לא דורש הרבה זמן והרבה דיוק (הכל עניין של טשטוש ומיזוג בין הצבעים) וזה הרבה יותר זול מניתוח פלסטי. לא יאמן איזה פלאים התכשירים האלה יכולים לעשות אם רק יודעים להשתמש בהם נכון. בקרוב אעלה כמה סרטונים שמסבירים (בעברית!) איך להשתמש בתכשירים האלה בצורה שתמקסם את התוצאות. Stay Tuned!
איפה ניתן למצוא את הבושם של קליניק מהדורת הקיץ? הוא אזל בכל מלאי שחיפשתי... מישהו יודע במקרה?